Diari Oficial de la Generalitat Valenciana


Sumari del DOGV 2447, del 10-02-1995 (1995/833793)

ORDRE de 26 de gener de 1995, de la Conselleria d'Indústria, Comerç i Turisme, sobre concessió d'adjudes en matèria d'artesania.
--------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/01/26/(3)/dof/vci/html**

### Dades del document

Número de DOGV
:   2447

Data del DOGV
:   10-02-1995

Secció del DOGV
:   DISPOSICIONS GENERALS

Número del document
:   1995/833793


Data del document
:   26-01-1995

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

ORDRE de 26 de gener de 1995, de la Conselleria d'Indústria, Comerç i Turisme, sobre concessió d'adjudes en matèria d'artesania.   
La Comunitat Valenciana, d'acord amb el que es preveu en l'article 31.18 de l'Estatut d'Autonomia, té atribuïdes competències exclusives en matèria d'artesania. En l'exercici d'aquestes competències s'escau establir un règim d'ajudes que tendesca a aconseguir una articulació més efectiva de les ajudes públiques que ofereix l'administració autonòmica vers aquest sector productiu, tenint en compte que l'artesania constitueix un factor important del desenvolupament socioeconòmic de la Comunitat Valenciana.  
El marc general del règim d'ajudes en matèria d'artesania estava contingut en l'Ordre de 29 de juny de 1990, que s'ha aplicat durant la vigència del PEV II i del Programa Operatiu de la Comunitat Valenciana per als exercicis econòmics 1989-1993.  
Aprovat el PEV III i el Programa Operatiu dictat en desenrotllament del Marc Comunitari de Suport per a 1994-1999, se suposa que cal elaborar un nou règim d'ajudes amb l'objecte d'adaptar la concessió d'aquestes a la finalitat i els objectius establerts a aquells.  
Per últim s'assenyala que les ajudes que es concedesquen d'acord amb el que es preveu en aquesta Ordre ho seran en el marc del que es disposa en l'apartat 3.2 de les directrius comunitàries sobre ajudes estatals a les PIMES, adaptades per la Comissió amb data 20-5-92 (92/C 213/02) (DOCE 19-8-92)  
   
En virtut d'això, aquesta Conselleria d'Indústria, Comerç i Turisme ha disposat:  
CAPíTOL I  
Règim d'ajudes  
Article primer  
1. Constitueix l'objecte d'aquesta Ordre establir el procediment i el marc general per a la concessió d'ajudes en matèria d'artesania.  
2. Les ajudes seran concedides d'acord amb les consignacions pressupostàries que per a cada exercici econòmic establesca la corresponent llei de pressupostos.  
3. Les ajudes que s'estableixen en aquesta Ordre tindran la consideració de subvenció a fons perdut.  
Article segon  
Les ajudes establertes podran destinar-se a les actuacions següents:  
a) Foment de sectors, zones i activitats de preferent interès artesanal, així com aquelles que per l'escassa rendibilitat o dificultats de producció es consideren artesanes en via d'extinció a la Comunitat Valenciana.  
b) Inversions en actius fixos, per a la millora i condicionament de tallers i indústries artesanes, adquisició de maquinària, eines, ferramentes, equipament i similars.   
c) Accions de foment, comercialització i promoció de productes artesans, tant en l'interior com en mercats exteriors, a títol individual o en forma col·lectiva o associada.   
Tindran preferència les accions per a assistir a fires comercials específiques d'artesania i les que es celebren en l'àmbit internacional.  
d) Projectes que fomenten la formació professional tant d'aprenents, com reciclatge de professionals en actiu, i aquells que asseguren l'aprenentatge i la pervivència en el temps de les tècniques d'elaboració artesana.  
e) Qualsevol altra activitat que en matèria de foment de l'artesania estiga d'acord amb el programa d'actuacions de la Direcció General d'Indústria i Energia.  
Article tercer  
Podran ser beneficiaris de les ajudes:  
a) Els artesans individuals que professionalment desenvolupen tal activitat i tinguen el document de qualificació artesana.  
b) Les indústries artesanes amb domicili a la Comunitat Valenciana, que també tinguen el document de qualificació artesana.  
c) Les associacions professionals d'artesans, l'àmbit d'actuació de les quals siga la Comunitat Valenciana, suficientment representatives del sector, a judici de la Direcció General d'Indústria i Energia.  
d) Les institucions, tant públiques com privades, que plantegen projectes de suport a l'artesania.  
CAPíTOL II  
Procediment  
Article quart  
Qui vulga acollir-se a aquest règim d'ajudes, presentarà la sol.licitud, en imprès normalitzat, acompanyada de la següent documentació:  
a) Documents acreditatius de la identificació del sol.licitant o registrats.  
b) Memòria del projecte, que haurà de reunir les dades, els requisits i la documentació que cal aportar segons les característiques de la proposta que es realitze amb un pressupost detallat per partides o factura preforma, amb indicació dels impostos aolicables. En els supòsits de sol.licitud d'ajuda per a inversió haurà d'incloure's un programa d'actuació que garantitze l'execució del projecte en l'exercici per al qual es concedeix la subvenció.  
c) Declaració d'ajudes sol·licitades o concedides per al mateix projecte.  
d) Justificació, a tal data, del compliment formal de les obligacions fiscals i davant la Seguretat Social, d'acord amb les disposicions vigents en la matèria.  
2. Així mateix, es podrà demanar al sol.licitant qualssevol altres dades, documents i informes complementaris que calguen per a la resolució de l'expedient.   
Article cinqué  
1. Les sol.licituds hauran de dirigir-se a la Direcció General d'Indústria i Energia i es presentaran en el Registre General de la Conselleria d'Indústria, Comerç i Turisme, en els corresponents Serveis Territorials o en qualsevol altra de les formes previstes en l'article 38.4 de la llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. Les sol.licituds es presentaran abans que es realitze el projecte.  
3. Els sol·licitants podran executar els projectes després que hagen presentat la sol.licitud, sense esperar que la concessió de l'ajuda es produesca i sense que això prejutge la decisió que finalment s'adopte.  
4. El termini de presentació de sol.licituds serà el comprés entre l'1 de gener i el 31 de juliol de cada exercici pressupostari.  
Article sisé  
1. Rebudes les sol.licituds i la documentació addicional, i després de l'informe previ d'una comissió qualificadora, el Conseller d'Indústria, Comerç i Turisme dictarà una resolució de concessió d'ajuda, en la qual fixarà expressament el muntant i incorporarà, si convé, les condicions i les obligacions que afecten el desenvolupament del projecte.  
2. Així mateix, podran establir-se terminis parcials per tal que el beneficiari execute com a mínim un determinat percentatge del projecte i per a la justificació del compliment d'altres condicions.  
3. Quan les ajudes s'atorguen a una societat en constitució, es fixarà un termini perquè el beneficiari presente la documentació acreditativa de les circumstàncies registrals de la societat. Acabat el termini sense haver presentat la documentació, l'òrgan que haja concedit la subvenció corresponent podrà procedir a declarar que l'interessat ha perdut els seus drets i arxivarà l'expedient. En cap cas s'abonarà l'import de les ajudes abans que la societat estiga constituïda i inscrita en el registre corresponent.  
4. Les subvencions podran cobrir totalment o parcialment el cost de les activitats que es volen realitzar, encara que la subvenció total només es concedirà en casos excepcionals i per a aquelles entitats sense ànim de lucre.  
5. Per a la concessió de les ajudes es valorarà especialment:  
a) La zona on estiga ubicada l'activitat en qüestió.  
b) La tradició de tal artesania en la Comunitat Valenciana, així com el perill que puga desaparèixer.  
c) El tipus d'actuació a realitzar, tot valorant el nombre de beneficiaris.  
6. El termini màxim per a resoldre les sol.licituds serà de quatre mesos comptadors des de que es presente la sol.licitud formalitzada.  
Acabat el termini sense que s'haja dictat resolució, s'entendrà desestimada la sol.licitud de concessió d'ajuda, en els termes previstos en els articles 43 i 44, de la llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article seté  
1. L'òrgan competent per a la concessió de les ajudes contemplades en aquesta Ordre resoldrà les incidències que es produesquen amb posterioritat a la dita concessió, i en especial els supòsits de:  
- Canvis de titularitat  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, altres ajudes públiques que haja obtingut o sol.licitat per al mateix projecte amb posterioritat a la data de presentació de la sol·licitud.  
Article vuité  
1. La liquidació de les ajudes s'efectuarà una volta executat el projecte en la totalitat o en les fases previstes, d'acord amb la sol.licitud presentada i els termes fixats per a la concessió de l'ajuda.  
Amb caràcter excepcional, i en els termes previstos en les corresponents lleis de pressupostos, podrà anticipar-se el pagament de l'ajuda amb anterioritat a la realització del projecte, en un 15 per cent per a transferències de capital i en un 40 per cent per a transferències corrents, després de la prèvia presentació pel beneficiari d'un aval bancari per les quantitats anticipades, constituit d'acord amb les normes vigents establides per la Conselleria d''Econnomia i Hisenda.  
2. Als efectes del que s'estableix en el punt anterior, els beneficiaris, en el termini de dos mesos des de l'execució del projecte i tret que per circumstàncies concurrents es determine un termini distint en la Resolució de concessió de l'ajuda, s'haurà de presentar:  
a) Factures i documents justificatius del pagament efectuat.  
b) Acreditació, si és el cas, del compliment de les obligacions i condicions que s'hagen establert.  
c) Justificació, a tal data, del compliment formal de les obligacions fiscals i davant de la Seguretat Social, quan s'efectue el pagament en exercicis posteriors al de la concessió.  
3. En ningun cas sera subvencionable l'IVA satisfet pr l'adquisició de bens i en general, qualsevol impost abonat pel beneficiari.  
4. L'alteració d'alguna de les característiques del projecte aprovat, l'incompliment de condicions i terminis establerts en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació d'aquesta sol.licitud d'altres ajudes públiques que en conjunt depassen els límits establerts, podrà dar lloc a la minoració de la subvenció concedida.  
5. El Servei d'Artesania realitzarà el control i seguiment dels projectes per medi de les inspeccions que estime necessàries, i emetrà un certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.  
6. El beneficiari estara obligat al sometiment de les actuacions de control financier de l'Intervenció General, amb relació a les subvencions o ajudes concedides.  
Article nou  
L'incompliment pel beneficiari de qualsevol dels requisits, condicions i demés circumstàncies que van donar lloc a l'atorgament de la subvenció o la falta de justificació de la realització del projecte, donarà lloc a la incoació pels òrgans competents per a la concessió de les ajudes del corresponent expedient que podrà finalitzar, arribat el cas, amb la revocació de la subvenció i l'obligació de reintegrar les ajudes rebudes. En la tramitació del procediment es garantirà, en tot caso, el dret de l'interessat a l'audiència.  
Article deu  
La Direcció General d'Indústria i Energia podrà en qualsevol moment efectuar totes les actuacions de comprovació i verificació de la inversió o realització de l'actuació objecte d'ajuda que considere necessàries.  
DISPOSICIONS ADDICIONALS  
Primera  
En el supòsit d'ajudes cofinançades amb fons comunitaris serà d'aplicació el procediment establert en aquesta Ordre, tot adequant-se a les especialitats i acomplit els requisits que,, arribat el cas, es determinen en relació amb elles.  
Segona  
A l'exercici 1995, i de comformitat amb el que estableix la Llei 13/94, de 31 de decembre de Pressupostos de la Generalitat Valenciana, les ajudes previstes en aquesta Ordre es financiaràn, d'acord amb el crèdit pressupostari disponible per a cada finalitat, amb càrrec a la secció, els programes, les línies i els imports globals que a continuació es relacionen:  
Secció 11. Programa 722.10: Ordenació i Promoció Industrial i energètica  
Línia 4,03. Codi 135. Import global: 88.253.942 PTA  
Línia 7,02. Codi 139. Import global: 44.411.475 PTA  
Tercera  
Anualment, per Ordre de la Conselleria d'Indústria, Comerç i Turisme i d'acord amb el que s'estableix en la corresponent llei de pressupostos, es faran públiques les línies de crèdit i l'import global màxim destinat per a la concessió de les ajudes previstes en aquesta Disposició en compliment del que es disposa en l'article 47.11 del Decret Legislatiu de 26 de juny de 1991.  
En la dita Ordre, i als efectes d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà també determinar aquells extrems d'interès per a l'administrat i servir de norma d'actualització o adaptació de la normativa vigent a les circumstàncies concurrents en l'exercici econòmic.  
Quarta  
En el supòsit dels documents exigits que han d'acompanyar a la sol.licitud de concessió d'ajudes ja estiguen en poder de qualsevol òrgan de l'administració actuant, el sol.licitant podrà acollir-se al que s'estableix en l'apartat f) de l'article 35 de la llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què es van presentar o, si és el cas, pels quals van ser emesos i quan no hagen transcorregut més de cinc anys des de l'acabament del procediment a què corresponguen.  
En els supòsits d'impossibilitat material d'obtenir el document, l'òrgan competent podrà demanar al sol.licitant la presentació o, si no és possible, l'acreditació per altres mitjans dels requisits a què es refereix el document.  
DISPOSICIó TRANSITòRIA  
única  
Les sol.licituds de concessió d'ajudes que s'hagen presentat abans de l'entrada en vigor d'aquesta Ordre, es tramitaran i resoldran d'acord amb el que s'estableix.  
   
DISPOSICIó DEROGATòRIA  
única  
Queden derogades expressament les normes per les quals es regulen els règims vigents d'ajudes en matèria d'artesania.  
DISPOSICIONS FINALS  
Primera  
Es faculta el Director General d'Indústria i Energia perquè dicte les disposicions i adopte les mesures que considere oportunes per al desenvolupament i l'aplicació del que es disposa en aquesta Ordre.  
Segona  
Aquesta Ordre entrarà en vigor el dia que es publique en el Diari Oficial de la Generalitat Valenciana.  
València, 26 de gener de 1995  
El conseller d'Indústria, Comerç i Turisme,  
Martín Sevilla Jiménez


Còpia Permalink ELI